Det udviklede sig til et voldsorgie, da to mænd i aftes ledte efter en 24-årig mand, som de havde et mellemværende med. Først opsøgte de to den lejlighed, hvor den 24-årige bor, men han var ikke hjemme. Det var en anden beboer, og han fik tæsk, ligesom de to mænd smadrede det meste af inventaret i lejligheden. De to voldsmænd fortsatte til en anden lejlighed, hvor de igen ledte efter den 24-årige. Da ingen åbnede skar de to døren op med en motorsav - men lejligheden var tom. Så fortsatte de to til en tredie adresse i Hobro, hvor en bekendt til den 24-årige bor. Han ville ikke fortælle, hvor den 24-årige var, og derfor skød de to voldsmænd ham i begge ben med et luftgevær, skar ham med en kniv og tæskede ham med en baseballkølle, inden de tvang ham ud i en bil og kørte tilbage til den 24-åriges lejlighed. Her ventede politiet, og de to voldsmænd blev anholdt. Der er tale om to mænd på 32 og 28 år, og de vil senere i dag blive fremstillet i et grundlovsforhør. Politiet i Hobro kender endnu ikke motivet til voldsorgiet, men formentlig er der tale om inddrivelse af gæld i misbrugskredse i Hobro.

Referat:
Gik amok med luftgevær, baseballkølle og motorsav da de jagtede 24-årig.